钦定古今图书集成/理学汇编/文学典/第053卷 > 鲍防
## 钦定古今图书集成/理学汇编/文学典/第053卷 > 鲍防

按《唐书》本传，“防字子慎，襄州襄阳人。少孤，窭彊志于
学，善辞章。及进士第，历署节度府僚属。入为职方员
外郎。薛兼训帅太原，被病，代宗授防少尹、节度行军
司马，召见，慰遣之。俄知留后，兼太原尹、节度使。人乐
其治，诏图形别殿。入为御史大夫，历福建、江西观察
使，诏拜左散骑常侍。从德宗奉天，进礼部侍郎，封东海郡公。贞元元年，策贤良方正，得穆质、裴复、柳公绰、
归登、崔邠、韦绝、魏弘简、熊执易等，世美防知人。时比
岁旱，策问阴阳祲沴，质对：“汉故事，免三公，卜式请烹
弘羊。指当时辅政者。”右司郎中独孤愐欲下质，防不
许，曰：“使上闻所未闻，不亦善乎？”卒置质高第，帝见策，
嘉之。初，防与知杂御史窦参遇导骑不引避，参谪其
仆。及为相，防尹京兆，迫使致仕，授工部尚书。防叱曰：
“吾与萧昕子齿，而同昕老，坐宰相，馀愤邪？不得志”卒，
年六十九，赠太子少保，谥曰宣。防于诗尤工，有所感
发，以讥切世敝，当时称之。与中书舍人谢良弼友善，
时号“鲍谢”云。

按《旧唐书》本传，“鲍防，襄州人。幼孤贫，笃志好学，善属
文。天宝末，举进士，为浙东观察使薛兼训从事，累至
殿中侍御史。入为职方员外郎，改太原少尹，正拜节
度使。入为御史大夫，历福建、江西观察使。征拜左散
骑常侍。扈从奉天，除礼部侍郎，寻迁工部尚书，致仕。
防历洪福、京兆，皆有政声。唯总戎非所宜，而谬执兵”
柄。以太原革车胡骑雄杂，而回鹘深入寇，防出拒战，
为虏所败。为礼部侍郎时，尝遇知杂侍御史宝参于
通衢导骑不时引避，仆人为参所鞭。及参秉政，遽令
致仕。防谓亲友曰：“吾与萧昕之子齿，而与昕同日悬
车，非朽迈之致。”以馀愤见废。防文学旧人，历职中外，
不因罪戾，而为俗吏所摈，竟以愤终。众颇悯防而咎
参。故参之败不旋踵，非不幸也。